Veiligheid vir studente, personeel geëis sodat universiteite kan heropenStudentebetogings (Oktober 2015) (Foto: verskeie bronne, sosiale media) Die Demokratiese Alliansie het Sondag universiteitsbestuur, die departement van hoër onderwys en opleiding en die Suid-Afrikaanse Polisiediens gemaan om saam te werk om studente en personeellede se veiligheid te verseker sodat kampusse hierdie week weer kan oopmaak. Dit volg ná berigte dat talle kampusse gesluit sal bly, waaronder die Universiteit van die Witwatersrand (Wits) en Universiteit van Kaapstad (UK). “Volgens ŉ kennisgewing van Wits, is hul besluit gebaseer op werklike dreigemente teen studente en personeel,” het Belinda Bozzoli gesê. Maroela Media het vroeër berig drie petrolbomme is op die kampus gevind. “Dit is ŉ duidelike bewys dat sommige studente universiteitseiendom wil vernietig. Volgens hierdie brief kom die dreigemente van ŉ klein groepie individue wat doelbewus kampusse wil sluit, deur van intimidasie en geweld gebruik te maak,” het Bozzoli bygevoeg. “Die situasie kan nie voortduur nie. Die meerderheid studente wil leer en vir die eksamen voorberei. Hulle regte word ondermyn deur die optrede van ŉ paar individue wat nie omgee vir die wet of die regte van ander nie,” het sy gesê. “Die paar studente wat steeds die wet oortree deur intimidasie, ander se lewens te bedreig en publieke en privaat eiendom te verwoes, moet strafregtelik vervolg word. Hul gedrag is ŉ strafbare oortreding en hulle moet in hegtenis geneem word en vervolg word.” Bozzoli het gesê dit is baie belangrik om die universiteite se deure oop te hou en die veiligheid van studente en personeel op kampusse te verseker. “Die DA deel die woede en frustrasie wat so baie jongmense vandag in Suid-Afrika beleef – wat nie betrokke is by die geweld op kampusse nie. Met toenemende werkloosheid, minder geleenthede en absoluut onvoldoende finansiering, verloor talle jongmense hoop. Dit moet dringend aangespreek word in die kort- en langtermyn,” het Bozzoli bygevoeg. Sy het gesê die DA en sy studenteorganisasie DASO, het dit duidelik gemaak dat geen student opleiding geweier word net omdat hy arm is nie. “Hoër onderwys moet ŉ topprioriteit wees vir die regering om seker te maak dat dit gebeur. Dit is die kragtigste wapen om armoede en ongelykheid mee aan te spreek en daar moet dienooreenkomstig daarvoor begroot word. Die DA sal hierdie stryd voortsit, met elke meganisme wat tot sy beskikking is. Om kampusse te sluit, is egter nie die oplossing nie, en dit dra net by tot die krisis wat deur ons land in die gesig gestaar word. Dit is nou tyd om die kampusse oop te maak sodat die stryd vir gratis hoër onderrig nie die mense seermaak wat wil help nie.” Die ANC-jeugliga het Sondag ook “die sterkste waarskuwing” aan alle studente gestuur teen brandstigting van universiteitseiendom. Die ANC-jeugliga het die verklaring uitgestuur ná sy gereelde nasionale uitvoerende komitee in Pretoria vergader het. “Die NUK wil ŉ waarskuwing uitstuur teen hierdie celebrity wannabes wat hierdie edele saak vir hul eie selfsugtige belang wil misbruik. Die NUK benadruk sy steun vir gratis onderwys en doen ŉ beroep op die sogenaamde fooie-kommissie om sy ondersoek te bespoedig.” Lees alle vorige berigte oor studentebetogings op Maroela Media.